Nadnevak\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **PRIPRAVA ZA IZVOĐENJE SATA RAZREDNIKA** | |
| **Razred/Razredni odjel** |  |
| **Nadnevak** |  |
| **Područje rada stručnog suradnika/razrednika s obzirom na subjekte** | Neposredni rad s učenicima  Rad u razrednom odjelu |
| **Šire područje rada stručnog suradnika/razrednika s obzirom na subjekte** | Prevencija nasilja |
| **Uže područje rada stručnog suradnika/razrednika s obzirom na subjekte** | Prevencija vršnjačkog nasilja i poticanje prosocijalnih oblika ponašanja |
| **Predmet (ili međupredmetna tema sukladno Kurikulumu MPT)** | MPT Zdravlje i Osobni i socijalni razvoj |
| **Nastavna tema** | **Vršnjačko nasilje i vršnjački sukobi u školi** |
| **Razred** | Od 5. do 8. razreda |
| **Dominantni stil i okvir rada:** | Interaktivna radionica s informativno-edukativnim dijelom |
| **Ključni pojmovi** | Vršnjačko nasilje, pojavnost vršnjačkog nasilja u školi i vrste, vršnjački sukobi |
| **Odgojno-obrazovna ishodi/ očekivanja sukladno Kurikulumu** | **MPT Zdravlje**  B.2.1.B  Prepoznaje i procjenjuje vršnjačke odnose.  B.2.1.C  Razlikuje vrste nasilja i načine  nenasilnoga rješavanja sukoba.  B.3.3.A  Povezuje samopoštovanje s rizičnim ponašanjima.  B.3.3.B  Opisuje opasnosti uporabe sredstava ovisnosti te opasnosti drugih rizičnih ponašanja.  **MPT Osobni i socijalni razvoj**  osr B.3.2.  Razvija komunikacijske kompetencije i uvažavajuće odnose s drugima  osr B.3.3.  Razvija strategije rješavanja sukoba. |
| **Strategije, metode i metodički postupci za ostvarivanje ishoda/očekivanja** | Majeutički razgovor, problemski zadaci u nastavnim listićima, timska analiza pedagoških situacija, situacijske priče primjerene uzrastu, IKT- ppt prezentacija, radionički rad |
| **Tijek nastavnoga sata** | **LEDOLOMAC**  Igra: Loptica trenutnih emocionalnih stanja  Pedagog će dobaciti prvom učeniku lopticu nakon što sam kaže kako se trenutno osjeća te zatražiti da svaki učenik dobije lopticu i kaže svoje trenutni emocionalno stanje. Primjerice: „Ja sam XY i osjećam se sretno.“  Trajanje aktivnosti 2-5'  **Vrednovanje kao učenje**  Aktivnost kojom se daje emocionalna slika razrednog odjela .  **UVOD I NAJAVA TEME SATA RAZREDNIKA**  Pedagog će podijeliti učenicima kratki anonimni anketni upitnik o nasilju u školi s 3 pitanja koja se odnose na period od početka šk. godine   1. U koliko sukoba ili nasilja između učenika si sudjelovao/la? 2. Jesi li vidio/la neke sukobe ili nasilje između učenika? 3. Jesi li kad bio/la žrtva nasilja ili sukoba? 4. Jesi li bio/la izazivač nasilja ili sukoba?   Kada učenici dizanjem ruku pokažu da su završili s popunjavanjem upitnika, pedagog će ih pokupiti uz najavu da će na kraju sata pročitati nasumice neke odgovore te zatražiti od učenika da sami zaključe i najave temu sata razrednika  Trajanje aktivnosti 3-5 '  **SREDIŠNJI DIO SATA**   1. Informativno-edukativni dio   Pedagog će na ppt prezentaciji prezentirati i (uz majeutičko –problemska pitanja za učenike te navođenje učenike na samostalne zaključke) ključne pojmove: vršnjačko nasilje, pojavnost vršnjačkog nasilja, vrste, vršnjački sukobi,razlika sukoba i nasilja. Prvi dio će se sastojati od problemskog zadatka prepoznavanja vrste nasilja pomoću fotografije, a u drugom dijelu će se izdvojiti najčešće vrste nasilja te ponašanja koja se vežu uz njih.  Trajanje aktivnosti 10'   1. Radionički dio   Učenici će biti podijeljeni u 3-4 skupine. Izabrat će voditelja skupine koji će izložiti rezultate rada u završnom dijelu. Odabir članova skupine će biti primjerice po godišnjem dobu rođenja ili uzimanjem post-it papirića različitih boja (4 boje) tako da se grupiranje odvija po istoj boji papirića. Nakon formiranja skupina podijelit će im se situacijska priča u kojoj će biti opisane neke vrste nasilja. Osim priče, svaka skupina će dobiti nastavni listić sa zadacima po kojima će analizirati pojedine dijelove priče ( određivanje vrste nasilja te što bi poduzeli ukoliko se ono dogodi njima ili bližnjima).  Prilog 2.  Trajanje aktivnosti 15'  **Vrednovanje za učenje**  Pedagog će promatrati, poticati, motivirati te davati smjernice tijekom skupnog rada.  **ZAVRŠNI DIO**  Završni dio sastojat će se iz dvije vrste aktivnosti od kojih se druga ujedno odnosi i na dvije vrste vrednovanja:   1. Voditelji skupine će pročitati ili parafrazirati rezultate rada skupina.   **Vršnjačko vrednovanje kao učenje te vrednovanje naučenog od strane pedagoga**   1. Članovi drugih skupina će njihovo izlaganje ocjenjivati ocjenama od 1- 5 na post-it papirićima koje su dobili za odabir skupine. Pedagog će također dati ocjenu izlaganja voditelja skupina.   Trajanje aktivnosti 10' |
| **Metodičke napomene za rad učenika s teškoćama** | Češće obilaženje i poticanje učenika, veći font na nastavnom listiću |

Prilog 1

**Anketni upitnik**

1. U koliko slučajeva sukoba ili nasilja između učenika si sudjelovao/la?
2. Jesi li vidio/la neke sukobe ili nasilje između učenika?
3. Jesi li kad bio/la žrtva nasilja ili sukoba?
4. Jesi li bio/la izazivač nasilja ili sukoba?

Prilog 2

**Nela**

Dok učiteljica priča o matematičkim zadacima koje će biti na testu učenica\_\_\_\_razreda (dodati razred u kojem se provodi sat), Nela razmišlja :

-Joj, sutra je Vesni rođendan. Jako se veselim. Već sam joj kupila poklon. Pozivnicu nisam još dobila, ali vidjela sam je kod drugih u razredu. Baš je fora. Polijepila je šljokice po njoj i namirisala svojim omiljenim parfemom. Upravo sam joj takav kupila u DM- u jučer kad sam s mamom išla u kupnju. Dok Nela tako razmišlja, između Vesne i ostalih učenica razredom kruži papirić sa sljedećim tekstom:

-Nelu neću pozvati na rođendan. Sve smo se složile da je dosadna i da nam samo smeta. Možda će se naljutiti, ali baš me briga. Nakon nastave, Nela nije dobila pozivnicu. Tužno je gledala kako cure iz razreda zagrljene izlaze iz školske zgrade.

Listić 1.

1. Ima li elemenata vršnjačkog nasilja u ovoj priči? Ako ima koju vrstu nasilja prepoznajete?
2. Kako se osjeća učenica Nela na početku priče, a kako na kraju?
3. Kako biste mogli pomoći Neli?
4. Znate li nekoga tko je doživio nešto slično?

**Martin**

-Taj blesavi Igor! Taj mali mucavac. Hoda kao da ga netko progoni i uvijek gleda u pod. Ne razumijem zašto mi dosađuje i izaziva. Dok hodam hodnikom i gledam onu novu iz 7. razreda, on se uvijek pojavi i stoji tamo gdje ne treba. Jutros jurim u razred jer već kasnim jer ona zločesta iz hrvatskog dođe uvijek prije zvona, kad opet on, Igor.

-Baš mora hodati mojom stranom hodnika! Podmetnuo sam mu nogu kao i prošli tjedan. Kako smo se dečki i ja smijali! Opalili smo mu i tjednu dozu čvegera po ružno ošišanoj glavi. Da ste vidjeli kako je poljubio hodnik.

Ha, ha, ha! E, I danas je! Šteta što svi dečki nisu vidjeli.

Listić 2.

1. Ima li elemenata vršnjačkog nasilja u ovoj priči? Ako ima koju vrstu nasilja prepoznajete?
2. Koja ponašanja učenika Igora smetaju Martinu?
3. Kako biste mogli pomoći Igoru?
4. Znate li nekoga tko je doživio nešto slično?

**Helena**

-Cure, jeste vidjele objavu I fotke ove nove glupe Helene. Ta zbilja nema pojma kakve se frizure nose i da su njene hlače baš babske. Da joj lajkamo?

-Daaaaa, ali uz napomenu da se takve krpe nose u njenoj selendri i da nam kvari ugled razreda sa svojim jeftinim ukusom.

-Može, proslijedit ćemo svima u grupi.

-Evo, status podijeljen.

Nakon nekoliko sati, Helena neutješno place u uredu pedagoga. Ostale učenice iz razreda smijulje se tvrdeći da im je provaljeno u profil.

Listić 3.

1. Ima li elemenata vršnjačkog nasilja u ovoj priči? Ako ima koju vrstu nasilja prepoznajete?
2. Po čemu se razlikuje nova učenica od ostalih u razredu?
3. Kako biste mogli pomoći novoj učenici Heleni?
4. Znate li nekoga tko je doživio nešto slično?

**Kićo I Mićo**

-Vrati mi pernicu!

-Ti meni vrati tehničku!

-Bacio si mi torbu!

-Ti si menu sjeo na mjesto!

I tako cijeli odmor, Kićo I Mićo se natežu tko je kome što napravio. Predsjednica razreda obojicu odvuče do ureda pedagoga. Na upit što se dogodilo, njih dvojica počnu urlati u glas. Da bi ih smirio, pedagog im daje papir da napišu što je njima napravljeno, ali i što su oni učinili jedan drugom.

Nakon nekoliko minuta, obojica predaju pedagogu papir s posve istom pričom.

-Uf, pa mi smo isti!

Kićo I Mićo, smijući se odlaze u razred radujući se što kasne 10 minuta na povijest.

Listić 4.

1. Ima li elemenata vršnjačkog nasilja u ovoj priči? Ako ima koju vrstu nasilja prepoznajete?
2. U kakvom su odnosu Kićo I Mićo?
3. Koliko često u školi viđate ovakve situacije ?
4. Tko je sve sudjelovao u rješavanju situacije iz priče?